Haweloses treur oor held | Netwerk24
Deur Nielen De Klerk @Nielendk 18 November 2020 06:00
'n Gedenkdiens is Donderdag vir die gemeenskapswerker Jacques Pietersen in Bellville gehou, waar tientalle mense 'n erewag vir hom gevorm het. Hy het hoofsaaklik met haweloses gewerk en was betrokke by Mes, die organisasie wat met haweloses werk, die Voortrekkerkorridor-verbeteringsdistrik en die Tygerberg Association for Street People.FOTO: Nielen de Klerk
Tientalle mense het verlede week die gedenkdiens vir die gemeenskapswerker Jacques Pietersen (55) in die Presbiteriaanse kerk in Bellville bygewoon.
Jacques het hoofsaaklik met haweloses gewerk en was die afgelope paar jaar betrokke by onder meer Mes, die organisasie wat met haweloses werk, die Voortrekkerkorridor-verbeteringsdistrik (VRCID) en die Tygerberg Association for Street People (Tasp).
Hy was meer onlangs aan die stuur van Mes se Grow-program, wat daarop gemik is om haweloses werk te gee.
Hierdie werkers word dikwels in die VRCID en Boston CID se gebiede gewaar, waar hulle help om skoon te maak.
Diegene wat deur Jacques se lewe geraak is, het voor die erediens 'n erewag vir hom gehou deur plakkate vas te hou met woorde wat hulle aan Jacques laat dink.
Tydens die diens het die meeste mense verskuif na Mes se Safe Space-skuiling waar die diens regstreeks uitgesaai is.
Dit is ook in Mes se kantore in Port Elizabeth en Johannesburg vertoon.
"Ons is stukkend," het 'n emosionele Ilse Maartens vertel.
"Hy was absoluut die hart van ons organisasie."
Maartens, hoof van Mes in Kaapstad, sê Jacques het verlede Saterdag in Symphony-weg verongeluk.
Hy was in Uitsig woonagtig.
Jacques het altyd sy medemens gehelp, selfs wanneer dit vir ander te veel gevra was.
Sy vertel hoe daar eendag 'n siek hawelose vrou was wat dringend by die hospitaal moes kom.
Sy was oortrek met luise en het dae lank in haar eie ontlasting gelê.
Toe die ambulans nie by haar kon uitkom nie, het Jacques haar op sy rug getel en gedra tot by 'n VRCID-motor waarin sy vervoer is.
By die gedenkdiens het verskeie mense vertel hoe hy hulle geïnspireer het – die Grow-werkers het vertel hoe hy hulle gehelp het om aan te hou werk of om hulp te soek as die lewe hulle hard tref en hulle weer op straat is. Ander, soos Wilma Piek, wat aan die stuur is van maatskaplike ontwikkeling by die VRCID, het gesê dit was 'n eer om hom te ken.
"Dankie vir alles wat jy vir ons en al ons haweloses gedoen het. Ons sal jou nooit vergeet nie."
Leonie van der Merwe, wat ook vir die VRCID werk, het gesê hulle wonder nog "elke sekonde hoe ons sonder hom gaan klaarkom".
Jacques word oorleef deur sy vrou, Rosline, ma, Louise, en vyf kinders: Kayla (21), Cleo (19), Britney (14), Briana (7) en Zane (3).
Kayla studeer tans onderwys en Cleo het ingeskryf vir regte. Maartens sê Jacques het gelewe vir sy familie.